Ehdotus: NEUVOSTON ASETUS (EY) Euroopan huumausaineiden ja niiden väärinkäytön seurantakeskuksen (EDMC) perustamisesta annetun asetuksen (ETY) N:o 302/93 täydentämisestä (komission esittämä)

PERUSTELUT

I JOHDANTO

Huumausaineiden torjuntaa koskevassa Euroopan unionin toimintaohjelmassa (2000-2004) [1] asetetaan yleiset puitteet EU:n toimille, jotka koskevat huumausaineiden torjuntaa yhteisössä ja sen ulkopuolella. Ohjelma perustuu EU:n nykyiseen toimintasuunnitelmaan (1995-1999), ja sillä varmistetaan yhteisön huumeidentorjuntatoimien jatkuvuus.

[1] Komission tiedonanto neuvostolle, Euroopan parlamentille, talous- ja sosiaalikocitealle ja alueiden komitealle huumausaineiden torjuntaa koskevasta Euroopan unionin toimintaohjelmasta (2000-2004) - KOM(1999)239 lopullinen, 26.5.1999.

Niin kuin huumausaineiden torjuntaa koskevassa EU:n toimintasuunnitelmassa (2000-2004) mainitaan, Luxemburgin Eurooppa-neuvostossa (joulukuu 1997) hyväksytyn liittymistä valmistelevan strategian mukaan hakijamaat voivat liittyä tiettyjen EU:n erillisvirastojen, kuten Euroopan huumausaineiden ja niiden seurantakeskuksen (EDMC) jäseniksi. Komissio totesi syyskuussa 1998, että erillisvirastoihin on suotavaa ottaa jäseniksi paitsi jäsenyyttä hakenutta siten, että päätökset tehdään tapauskohtaisesti. Komissio aikoo esittää luonnoksen valtuuksista kahdenvälisten neuvottelujen käymiseksi kaikkien niiden hakijamaiden kanssa, jotka pyytävät virallisesti päästä osallistumaan EDMC:n toimintaan.

Antaessaan päätöslauselman EDMC:n vuosikertomuksesta 1997, joka koskee huumausaineongelman tilannetta Euroopan unionissa, [2] Euroopan parlamentti mainitsi katsovansa, että EDMC:n on ehdottomasti aloitettava Keski- ja Itä-Euroopan hakijamaiden sekä Kyproksen ottaminen mukaan REITOX-verkkoon ja näistä maista peräisin olevien tietojen huomioon ottaminen kertomuksissaan ja tilanneanalyyseissään.

[2] Anne-Marie Schaffnerin mietintö (EP: A4-0294/98, päätöslauselman kohta 12).

Yhteisön ohjelmille tarkoitetun rahoitustuen avulla komissio aikoo tukea tavoitetta, jonka tarkoituksena on valmistella hakijamaita osallistumaan EDMC:n toimintaan ja perustaa rakenteelliset yhteydet REITOX-verkkoon; Keski- ja Itä-Euroopan maihin kiinnitetään erityishuomiota osana Phare-ohjelman alaisuudessa toteutettavaa usean edunsaajan huumausaineohjelmaa, johon voivat osallistua myös Albania, Bosnia ja Hertsegovina sekä entinen Jugoslavian tasavalta Makedonia.

Alempana on ehdotus, joka koskee ehdotusta neuvoston asetukseksi (EY) EDMC:n perustamisesta annetun asetuksen (ETY) N:o 302/93 muuttamisesta. Ehdotuksen esittämisen syynä on se, että perustamisasetuksessa ei säädetä mahdollisuudesta antaa EDMC:lle tehtäväksi toteuttaa rakenteellisen teknisen avun hankkeita.

II PHARE-OHJELMAN ALAISUUDESSA TOTEUTETTAVA USEAN EDUNSAAJAN HUUMAUSAINEOHJELMA

Huumeita koskeviin tietojärjestelmiin liittyvä Phare-hanke on osa Phare-ohjelman alaisuudessa toteutettavaa usean edunsaajan huumausaineohjelmaa. Hanke käynnistettiin vuonna 1993, ja sillä pyritään auttamaan Keski- ja Itä-Euroopan maita (KIE-maat) kehittämään ja lujittamaan tietojärjestelmiä ja verkostoja, joiden avulla voidaan kerätä, käsitellä ja levittää tietoa huumausaineista ja huumeriippuvuudesta KIE-maissa. Pääasiassa tämä tapahtuu järjestämällä koulutusta ja toimittamalla tietoa, osaamista ja teknisiä laitteita kumppanimaille.

EU:n hyväksymän liittymistä valmistelevan strategian mukaisesti käynnistettiin huumeita koskeviin tietojärjestelmiin liittyvä hanke rinnakkaisena, täydentävänä ja koordinoituna toimintona yhdessä EDMC:n toteuttamien toimien kanssa. Huumeita koskeviin tietojärjestelmiin liittyvän Phare-hankkeen merkittävimpiin toimiin kuuluu laatia kertomus huumausainetilanteesta jokaisessa kumppanimaassa EDMC:n suuntaviivojen mukaisesti. Lisäksi perustettiin kansallisia erityiskeskuksia ohjaamaan ja helpottamaan KIE-maiden asiantuntijoiden työtä kertomusten laadinnassa.

Keski- ja Itä-Euroopan hakijamaissa ollaan perustamassa kansallisia erityiskeskuksia Bulgariaan, T ekin tasavaltaan, Viroon, Latviaan, Liettuaan, Romaniaan, Slovakiaan, ja Sloveniaan. Kansallinen erityiskeskus on lisäksi perustettu entiseen Jugoslavian tasavaltaan Makedoniaan (EJTM). Puolassa paikallinen yhteyshenkilö toimii huumeita koskeviin tietojärjestelmiin liittyvän Phare-hankkeen erityiskeskuksena. Unkarissa tehtävistä vastaa kansallinen huumevalvontaviranomainen yhdessä paikallisen yhteyshenkilön kanssa osana huumeita koskeviin tietojärjestelmiin liittyvää Phare-hanketta. Albaniassa ja Bosniassa ja Hertsegovinassa ei ole tällä hetkellä erityiskeskusta.

III EDMC

Neuvoston asetuksella N:o 302/93 [3] perustettu EDMC on yhteisön erillisvirasto, jonka tehtävänä on toimittaa yhteisölle ja sen jäsenvaltioille puolueettomia, luotettavia ja vertailukelpoisia tietoja huumausaineista ja niiden väärinkäytöstä. Näiden tietojen perusteella jäsenvaltiot ja yhteisön toimielimet voivat tehdä järkeviä ja puolueettomia päätöksiä huumeiden torjumiseksi.

[3] EYVL L 36, 12.2.1993.

EDMC vastaa huumausaineita ja niiden väärinkäyttöä koskevan eurooppalaisen tietoverkon (REITOX) perustamisesta ja koordinoinnista yhteistyössä jäsenvaltioiden kanssa. REITOX on teknisen osaamisen ja yhteyshenkilöiden verkosto, joka yhdistää seurantakeskuksen, kansalliset huumausainetietoverkot (kansalliset erityiskeskukset) ja seurantakeskuksen kanssa yhteistyössä toimivien kansainvälisten tai eurooppalaisten organisaatioiden tai elinten tietojärjestelmät.

Koska on tarpeen ottaa Keski- ja Itä-Euroopan hakijamaat ja Albania, Bosnia ja Hertsegovina sekä EJTM asteittain mukaan EDMC:n toimintaan ja keskeisiin REITOX-tehtäviin EDMC:n toimintasuunnitelman 1998-2000 mukaisesti, komissio aikoo antaa EDMC:lle tehtäväksi toteuttaa Phare-ohjelmasta rahoitettavia hankkeita huumeita koskevien tietojärjestelmien alalla.

Tämä tavoite on tärkeä osa-alue instituutioiden kehittämisessä, ja sillä pyritään vahvistamaan kansallisten erityiskeskusten asemaa Keski- ja Itä-Euroopan hakijamaissa, jotta se vastaa EDMC:n monialaista tehtäväkenttää ja EDMC:n hallintoneuvoston (23. lokakuuta 1998 tehtyä) päätöstä kansallisten erityiskeskusten asemasta ja rahoituksesta [4].

[4] Jäsenvaltioissa sijaitsevien kansallisten erityiskeskusten keskeisinä tehtävinä on: (1) ajantasaistaa vuosikertomus, (2) ajantasaistaa tietokartta, (3) vaihtaa EDDRA-kyselylomakkeeseen perustuvia tietoja (huumausaineiden kysynnän vähentämiseen tarkoitettu toimi), (4) soveltaa yhteistä tointa, joka koskee uusia synteettisiä huumausaineita, ja (5) soveltaa viittä yhdenmukaistettua avainindikaattoria (jotka koskevat huumeidenkäyttäjien hoitokysyntää, huumausaineiden käyttäjien kuolleisuutta ja kuolinsyitä, huumeisiin liittyvien tarttuvien tautien esiintymistiheyttä, koko väestöä koskevien tutkimusten vertailukelpoisuuden parantamista sekä ongelmakäytön yleisyyttä koskevien arvioiden vertailukelpoisuuden parantamista).

Komission rahoitustukea voidaan lisäksi myöntää EDMC:n kautta muille hakijamaille saman tavoitteen toteuttamiseksi.

IV EHDOTUS NEUVOSTON ASETUKSEKSI (EY) EDMC:N PERUSTAMISESTA ANNETUN ASETUKSEN N:o 302/93 TÄYDENTÄMISESTÄ

Huumausaineiden seurantakeskuksen perustamisesta annetussa neuvoston asetuksessa (ETY) N:o 302/93 ei mainita rakenteellisten teknisen avun hankkeiden toteuttamista yhtenä keskuksen tavoitteena.

Asetuksen 1 artiklassa säädetään, että seurantakeskuksen tavoitteena on toimittaa yhteisölle ja sen jäsenvaltioille, 4 artiklassa tarkoitetuilta aloilta, puolueettomia, luotettavia ja vertailukelpoisia tietoja eurooppalaisella tasolla huumausaineiden ja niiden väärinkäytön ilmiöstä ja niiden seurauksista.

Tästä syystä komissio on laatinut luonnoksen, joka koskee ehdotusta neuvoston asetukseksi (EY) EDMC:n perustamisesta annetun asetuksen (ETY) N:o 302/93 täydentämisestä.

Ehdotetun muutoksen tarkoituksena on mahdollistaa se, että yhteisön ohjelmille tarkoitetun rahoitustuen avulla huumausaineiden seurantakeskus voi suoraan antaa rakenteellista teknistä apua huumeita koskevien tietojärjestelmien alalla niille hakijamaille, jotka haluavat osallistua EDMC:n toimintaan. Erityishuomiota kiinnitetään Keski- ja Itä-Euroopan maihin, mm. niihin, jotka eivät ole hakijamaita mutta voivat osallistua Phare-ohjelman alaisuudessa toteutettavaan usean edunsaajan huumausaineohjelmaan. Näitä ovat Albania, Bosnia ja Hertsegovina sekä EJTM.

Ehdotus: NEUVOSTON ASETUS (EY) Euroopan huumausaineiden ja niiden väärinkäytön seurantakeskuksen (EDMC) perustamisesta annetun asetuksen (ETY) N:o 302/93 täydentämisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 308 artiklan (entinen 235 artikla),

ottaa huomioon komission ehdotuksen [5],

[5] EYVL C

ottaa huomioon Euroopan parlamentin lausunnon [6],

[6] EYVL C

sekä katsoo, että

1. neuvosto antoi 8 päivänä helmikuuta 1993 asetuksen (ETY) N:o 302/93 [7] Euroopan huumausaineiden ja niiden väärinkäytön seurantakeskuksen (EDMC) perustamisesta,

[7] EYVL L 36, 12.2.1993.

2. EDMC vastaa huumausaineita ja niiden väärinkäyttöä koskevan eurooppalaisen tietoverkon (REITOX) perustamisesta ja koordinoinnista yhteistyössä jäsenvaltioiden kanssa,

3. vuoden 1998 syyskuussa antamassaan päätöslauselmassa Euroopan huumausaineiden ja niiden väärinkäytön seurantakeskuksen vuosikertomuksesta 1997, joka koskee huumausaineongelman tilannetta Euroopan unionissa, Euroopan parlamentti totesi katsovansa, että EDMC:n on ehdottomasti aloitettava Keski- ja Itä-Euroopan hakijamaiden sekä Kyproksen ottaminen mukaan REITOX-verkkoon ja näistä maista peräisin olevien tietojen huomioon ottaminen kertomuksissaan ja tilanneanalyyseissään,

4. on tarpeen ottaa Keski- ja Itä-Euroopan maat (KIE-maat) asteittain mukaan EDMC:n toimintaan ja keskeisiin REITOX-tehtäviin EDMC:n toimintasuunnitelman 1998-2000 mukaisesti,

5. Phare-ohjelman alaisuudessa toteutettavalla usean edunsaajan huumausaineohjelmalla on tarkoitus etenkin auttaa Keski- ja Itä-Euroopan maita kehittämään ja lujittamaan tietojärjestelmiä ja verkostoja, joiden avulla voidaan kerätä, käsitellä ja levittää tietoa huumausaineista ja huumeriippuvuudesta KIE-maissa,

6. olisi suotavaa antaa EDMC:lle tehtäväksi toteuttaa rakenteellisen teknisen avun hankkeita tietojärjestelmien alalla Keski- ja Itä-Euroopan hakijamaiden ja muiden hakijamaiden hyväksi, jotta asianomaiset maat saadaan osallistumaan EDMC:n toimintaan ja rakenteelliset yhteydet REITOX-verkkoon voidaan perustaa,

7. Phare-ohjelman alaisuudessa toteutettavaan usean edunsaajan huumausaineohjelmaan voivat osallistua myös Albania, Bosnia ja Hertsegovina sekä entinen Jugoslavian tasavalta Makedonia, koska EDMC:n on tarpeen ottaa huomioon kaikki Phare-maat, ja

8. rakenteellisen avun hankkeisiin, joita EDMC:n on toteutettava hakijamaissa ja Phare-ohjelman kohdemaissa, kuuluvat etenkin toimet, joiden osana koordinoidaan ja vaihdetaan tietoja, siirretään osaamista, perustetaan ja lujitetaan rakenteellisia yhteyksiä REITOX-verkkoon sekä perustetaan ja vahvistetaan kansallisia erityiskeskuksia,

ON ANTANUT TÄMÄN ASETUKSEN:

1 artikla

Muutetaan asetuksen (ETY) N:o 302/93 1 artiklan 4 kohtaa seuraavasti:

4. Seurantakeskus ei saa toteuttaa toimenpiteitä, jotka liittyvät vähänkin muuhun kuin tiedottamisen ja tietojen käsittelyn alaan, sanotun kuitenkaan rajoittamatta 2 artiklan D.14 alakohdan soveltamista.

2 artikla

Täydennetään asetuksen (ETY) N:o 302/93 2 artiklan D alakohtaa seuraavasti:

14. Se voi Euroopan komission pyynnöstä antaa rakenteellista teknistä apua hakijamaille ja Phare-ohjelman kohdemaille huumeita koskevien tietojärjestelmien alalla, jotta asianomaiset maat saadaan osallistumaan EDMC:n toimintaan ja rakenteelliset yhteydet REITOX-verkkoon voidaan perustaa.

3 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja